RO Jurnalul Oficial al Uniunii Europene C 152/18

Publicarea unei cereri de înregistrare în temeiul articolului 6 alineatul (2) din Regulamentul (CE) nr. 510/2006 al Consiliului privind protecția indicațiilor geografice și a denumirilor de origine ale produselor agricole și alimentare

(2007/C 152/08)

Prezenta publicare conferă dreptul de opoziție la cererea de înregistrare, în temeiul articolului 7 din Regulamentul (CE) nr. 510/2006 al Consiliului (1). Declarațiile de opoziție trebuie să parvină Comisiei în termen de șase luni de la data prezentei publicări.

FIȘĂ REZUMAT

REGULAMENTUL (CE) NR. 510/2006 AL CONSILIULUI

„ACETO BALSAMICO DI MODENA”

NR. CE: IT/PGI/005/0430/18.11.2004

DOP ( ) IGP ( X )

Prezenta fișă rezumat prezintă cu titlu informativ principalele elemente ale caracteristicilor ale produsului.

1. Autoritatea competentă din statul membru:

Denumire: Ministero delle politiche agricole alimentari e forestali Adresă: Via XX Settembre, 20 I-00187 Roma Telefon (39) 06 481 99 68 Fax (39) 06 42 01 31 26 E-mail: qualita@politicheagricole.it

2. Grup:

Denumire: Consorzio Aceto Balsamico di Modena Soc. Coop. a r.l — Consorzio Produzione Certificata Aceto Balsamico Modenese — Comitato Produttori Indipendenti Aceto Balsamico di Modena Adresă: c/o C.C.I.A.A. Via Ganaceto, 134 I-41100 Modena Telefon — Fax — E-mail: — Componență: Producători/prelucrători ( X ) Alte categorii ( )

3. Tipul produsului:

Clasa 1.8: Alte produse din anexa I — Oțet

4. Caiet de sarcini:

[rezumatul cerințelor prevăzute la articolul 4 alineatul (2) din Regulamentul (CE) nr. 510/2006]

4.1 Denumire: „Aceto Balsamico di Modena”

4.2 Descriere: Proprietăți analitice:

densitate minimă la 20 °C pentru produsul rafinat — 1,06,

tărie alcoolică efectivă — maxim 1,5 % în volume,

aciditate totală minimă — 6 %,

total anhidridă sulfurică — maxim 100 mg/litru,

cenușă — minim 2,5 la mie,

conținut net de materie uscată — minim 30 g/litru,

zaharuri reductoare — minim 110 g/litru.

Proprietăți organoleptice:

limpiditate: limpede cu luciu,

culoare: maroniu intens,

aromă: persistentă, delicată și ușor acidă, cu unele note lemnoase,

gust: dulce-acrișor, echilibrat.

4.3 Aria geografică: Aceto Balsamico di Modena trebuie produs în cadrul teritoriului administrativ al provinciilor Modena și Reggio Emilia.

4.4 Dovada originii: Fiecare stadiu al procesului de producție trebuie monitorizat de către organismul de control, în conformitate cu planul de monitorizare, iar toate intrările și ieșirile din cadrul fluxului de producție trebuie documentate. Această monitorizare, cât și înregistrarea, în registrele gestionate de organismul de control, a parcelelor cadastrale pe care are loc cultivarea strugurilor, a viticultorilor, a producătorilor de must, a procesatorilor și a societăților de îmbuteliere garantează trasabilitatea produsului. Tot în acest scop, este necesară notificarea în timp util, către organismul de control, a cantităților produse, ambalate și etichetate. Orice persoană fizică sau juridică înscrisă în registre poate face obiectul verificărilor efectuate de către organismul de control, în conformitate cu fișa de producție și cu planul de monitorizare corespunzător.

4.5 Metoda de obținere: Aceto Balsamico di Modena se obține din must de struguri parțial fermentat și/sau fiert și/sau concentrat, prin adăugarea unei cantități de oțet învechit cel puțin zece ani și a minim 10 % oțet produs exclusiv prin acidificarea vinului. Procentul de must de struguri fiert/concentrat nu trebuie să fie mai mic de 20 % din volumul trimis spre procesare. Concentrația este crescută până când cantitatea inițială de must ajunge la o densitate minimă de 1,240 la o temperatură de 20 °C.

Pentru a garanta proprietățile Aceto Balsamico di Modena descrise la articolul 2, mustul de struguri trebuie produs din următoarele varietăți de viță de vie: Lambruscho, Sangiovese, Trebbiano, Albana, Ancellotta, Fortana și Montuni. Mustul trebuie să aibă următoarele caracteristici:

aciditate totală minimă: 8 g/kg (numai în cazul mustului fiert și al celui concentrat),

conținut minim de materie uscată: 55 g/kg (numai în cazul mustului fiert și al celui concentrat).

Pentru stabilizare colorimetrică, se poate adăuga caramel într-un procent de maxim 2 % din produsul final. Nu se adaugă nicio altă substanță. Producerea Aceto Balsamico di Modena trebuie să urmeze metoda tradițională de acidificare prin utilizarea de colonii de bacterii selecționate sau metoda de acidificare lentă la suprafață sau cu așchii de lemn, urmate de rafinare. În ambele cazuri, acidificarea și rafinarea au loc în recipiente din lemn de esență nobilă, cum ar fi lemnul de gorun, castan, stejar, agud sau ienupăr, într-o perioadă minimă de 60 de zile de la data finalizării procesului de pregătire a materiilor prime. Recipienții în care este comercializat Aceto Balsamico di Modena trebuie să fie confecționați din sticlă, lemn, ceramică sau lut ars cu următoarele capacități: 0,25 litri; 0,50 litri; 0,75 litri; 1 litru; 2 litri; 3 litri sau 5 litri; și pliculețe monodoză, cu o capacitate maximă de 25 ml, confecționate din plastic sau din materiale compozite, cu aceeași inscripționare ca și cea de pe etichetele sticlelor. Următoarele etape trebuie să se desfășoare în zona geografică de origine: colectarea materiilor prime, procesarea, rafinarea și/sau învechirea în recipienți din lemn.

4.6 Legătură: Aceto Balsamico di Modena are o reputație foarte bună atât pe piața natională, cât și pe cea internațională, dovedită prin utilizarea frecventă a produsului în diferite rețete și prin volumul de referințe care se găsesc pe internet, în presă și în media. Această reputație ajută consumatorii să recunoască imediat unicitatea și autenticitatea produsului în cauză.

Aceto Balsamico di Modena reprezintă, de o bună bucată de vreme, cultura și istoria Modenei, iar reputația sa internațională este de netăgăduit. Produsul este strâns legat de cunoștințele, tradițiile și măiestria populației locale, care a creat un produs exclusiv și distinctiv, reprezentativ pentru teritoriul de unde provine. Aceto Balsamico di Modena a devenit parte a structurii sociale și economice a zonei, fiind o sursă de venit pentru mulți agenți economici și o parte integrantă a tradiției culinare, în virtutea rolului cheie pe care îl îndeplinește în nenumărate rețete locale. De-a lungul timpului, Aceto Balsamico di Modena a fost evocat prin manifestări și evenimente izvorâte din tradiția locului. La acestea iau parte producători locali, care au astfel ocazia să-și compare produsele, păstrând astfel metodele tradiționale ale locului. Aceto Balsamico di Modena, produs specific și particular, și-a clădit o reputație mondială de-a lungul anilor, iar consumatorii asociază imaginea produsului cu imaginea calității gastronomice a zonei celor două provincii din Emilia-Romagna.

4.7 Organism de control:

Denumire: CSQA Certificazioni srl Adresă: Via S. Gaetano, 74 I-36016 Thiene (VI) Telefon (39) 0445 31 30 11 Fax (39) 0445 31 30 70 E-mail: csqa@csqa.it

4.8 Etichetare: Ambalajul trebuie să poarte denumirea „Aceto Balsamico di Modena”, împreună cu cuvintele „Indicazione Geografica Protetta (Indicație geografică protejată)” scrise în întregime sau ca abreviere, în italiană și/sau în limba țării de destinație. Cuvântul „invecchiato” (învechit), fără nicio altă adăgire, poate apărea de asemenea, cu condiția ca produsul să fi fost învechit o perioadă de minim trei ani în butoaie sau alți recipienți din lemn.

(1) JO L 93, 31.3.2006, p. 12.